Reglementările din Europa păreau că-i vor pune cruce micului Fiat 500, mașină cu o prezență vecină cu ubicuitatea în Italia și nu numai, deoarece omologarea mașinii urmează să expire în luna iulie. Astfel, Fiat luase inițial decizia să continue doar cu versiunea pe baterii a legendei citadine, Fiat 500 electric, dar scăderea temporară a interesului clienților pentru EV-uri pare să fi dus la o răsturnare de situație, conform Automotive News.
Fiat ia în calcul lansarea unui nou model pe platforma lui 500 electric ce va oferi o motorizare mild-hybrid. Conform informațiilor apărute prima dată în Il Corriere della Sera, Fiat își dorește să crească ritmul producției micro-mașinii care se asamblează la uzina Mirafiori și a cerut niște scenarii de la furnizorii săi pentru a afla cum poate ajunge la o producție anuală de 175.000 de unități față de 77.260 de mașini câte au fost făcute anul trecut.
Conform noii strategii, majoritar va fi noul model hibrid (100.000 de bucăți), informația venind de la mai mulți furnizori care au declarat că Fiat nu a luat o decizie finală pe acest subiect. Cert este că Fiat 500 cu motor termic a fost, încă de la lansarea în anul 2007, o mașină foarte populară. În 2021, Fiat a celebrat asamblare exemplarului cu numărul 2,5 milioane. Pentru a pune în context, ținem să menționăm că Dacia a fabricat puțin sub 1,96 milioane de Dacia 1300 și 1310 (indiferent de tipul de caroserie).
Citeste si:
Ceea ce este cu adevărat neobișnuit în acest scenariu aflat pe masa mai marilor Fiat este că modelul 500 electric a fost dezvoltat exclusiv pentru a folosi o arhitectură electrică. Cu alte cuvinte, mașina nu are un tunel de transmisie și alte elemente constructive specifice mașinilor cu motoare cu ardere internă. Mișcarea inversă, adică de convertire a unei arhitecturi "EV-native" pentru a putea folosi motoare cu combustie este una fără precedent.
Anul trecut, Europa a fost piața principală pentru Fiat 500, în ciuda dorințelor mărcii de a se extinde și către alte meridiane. Astfel, bătrânul continent a înghițit 104.000 Fiat 500 cu motor termic, respectiv 62.000 Fiat 500e, conform datelor strânse de compania Dataforce. În contextul scăderii cererii pentru EV-uri, sindicatele italiene de lucrători din domeniul auto se tem că fabrica Mirafiori va fi pusă pe butuci de o lipsă a interesului față de 500e, de unde și dorința continuării cu o versiune cu motor clasic.
Citeste si:
Acest agregat ar putea fi cel de 1.000 cmc FireFly de 70 de cai putere, iar modelul ar putea să intre în producție la finele anului viitor, conform aceleiași surse. Oficial, Fiat se ține de promisiunea de a deveni o companie "EV-only", dar asta abia din 2030. Până atunci, italienii au decis să nu modifice actualul Fiat 500 pentru a respecta noile reglementări de securitate a pasagerilor, dar și de securitate cibernetică ce urmează să intre în vigoare în această vară.
Producția mașinii va fi mutată în Algeria pentru a fi vândută în Africa și în Orientul Mijlociu, ceea ce înseamnă că europenii vor trebui să se mulțumească doar cu micuțul Panda - asta dacă nu vom avea un FIat 500e cu opțiune hibridă. Panda va rămâne în producție până în 2027, dar o relansare a lui 500 cu motor termic ar permite clienților mărcii să opteze pentru o mașină de oraș tradițională până în 2030 când se face trecerea definitivă la EV-uri.
Citeste si:
Sursa foto: Fiat
Te-ar putea interesa și: